मछिन्द्रमा आठ नयाँ
मछिन्द्र फुटबल क्लबले भुटानको पारो एफसीविरुद्ध दशरथ रंगशालामा साउन २३ मा हुने एएफसी कप २०२३ प्ले–अफ छनोटको प्रारम्भिक चरणका लागि आठ नयाँ खेलाडी भित्र्याएको छ ।
काठमाडौँ — मछिन्द्र फुटबल क्लबले भुटानको पारो एफसीविरुद्ध दशरथ रंगशालामा साउन २३ मा हुने एएफसी कप २०२३ प्ले–अफ छनोटको प्रारम्भिक चरणका लागि आठ नयाँ खेलाडी भित्र्याएको छ ।ब्रोडकास्टिङका लागि सम्झौता आदानप्रदान गर्दै मछिन्द्र क्लब र कान्तिपुर टेलिभिजनका पदाधिकारी । जेठमा सम्पन्न सहिद स्मारक ‘ए’ डिभिजन लिगमा १८ गोल गरेका मेसुके ओलोमोउसहित आशिष चौधरी, एरिक विष्ट, आयुष घलान, लाकेन लिम्बू, सनिश श्रेष्ठ, रेजिन सुब्बा र रोहित सुब्बालाई अनुबन्ध गरेको मछिन्द्रले सोमबार आयोजित कार्यक्रममा जानकारी दिएको हो । क्लबका उपाध्यक्ष अनिल श्रेष्ठका अनुसार उनीहरूलाई एएफसी कप छनोटका लागि भित्र्याइएको हो । उनले भने, ‘एएफसी कपमा हामी कहाँ पुग्छौं, त्यहीसम्म खेल्ने गरी एक वा दुई महिनाका लागि अनुबन्ध गरिएको हो ।’गोलकिपर विशाल श्रेष्ठ र प्रदीप भण्डारी, डिफेन्डरहरू करिम ओमोलाजा, दिवाकर चौधरी, देवेन्द्र तामाङ, छिरिङ गुरुङ, सुरज विक, मिडफिल्डका आन्द्रेस निआ, उत्सव राई, दीपेश घले, अग्रपंक्तिका विमल घर्तीमगर, विजय भुजेल, सौरभ लिम्बू, अभिषेक गुरुङ र ओलावाले आफिज क्लबमा यथावत् छन् । आफिज गत सिजन ‘ए’ डिभिजन लिगका सर्वाधिक गोलकर्ता हुन् र उनले २३ गोल गरेका थिए ।चर्च ब्वाइज युनाइटेड डेब्यु सिजनमै ‘ए’ डिभिजन च्याम्पियन हुँदा उपाधिमा ह्याट्रिक गर्न चुकेको थियो । चर्च ब्वाइजसँग ३ अंक पछाडि परेको मछिन्द्र दोस्रो स्थानमा थियो । तर, चर्च ब्वाइजले एएफसी क्लब लाइसेन्सको मापदण्ड पूरा गर्न सकेन र त्यसको प्रत्यक्ष फाइदा लिँदै मछिन्द्रले एसियाली फुटबल महासंघ (एएफसी) को औपचारिक प्रतियोगितामा देशको प्रतिनिधित्व गर्ने अवसर पाएको हो । लिगमा भित्र्याएका मुख्य प्रशिक्षक किशोर केसीको नेतृत्वमा टिमले एएफसी कप छनोटको तयारी थालिसकेको पनि उपाध्यक्ष श्रेष्ठले बताए ।मछिन्द्रले पारोलाई पराजित गर्न सके प्रारम्भिक चरणको दोस्रो खेलमा इन्डियन सुपर लिग क्लब मोहन बगानविरुद्ध साउन ३१ मा कोलकातामा प्रतिस्पर्धा गर्ने अवसर पाउनेछ । त्यसैले प्रारम्भिक चरणमा दुई खेल जितेपछि मात्रै मछिन्द्र प्लेअफमा पुग्न सक्छ र दक्षिण एसियाबाट प्लेअफमा सफलता हात पार्ने एक टिमले एएफसी कप २०२३ को समूह चरणमा स्थान पाउनेछ ।मछिन्द्रले दोस्रोपल्ट एएफसी कपको छनोट खेल्न लागेको हो । गत वर्ष दशरथ रंगशालामा श्रीलंकाको ब्लुस्टारविरुद्ध २–१ ले हारेपछि मछिन्द्रको महादेशीय प्रतियोगिताको डेब्यु प्रारम्भिक चरणमै टुंगिएको थियो । एएफसी कपको समूह चरणमा प्रतिस्पर्धा गरेको नेपालको एक्लो टिम मनाङ मर्स्याङ्दी हो । टोलीले सन् २०१९ को एएफसी कपको समूह चरणमा अबहनी लिमिटेड (बंगलादेश), चेन्नई एफसी (भारत) र मिनेरवा पन्जाब (भारत) विरुद्ध होम एन्ड अवेको आधारमा प्रतिस्पर्धा गरेको थियो । तर, मनाङ समूहको अन्तिम स्थानमा रहँदै प्रतियोगिताबाट बाहिरिएको थियो ।मछिन्द्रले सोमबारै पारोविरुद्ध खेलका लागि टिकेटिङ पार्टनरको रूपमा माउन्ट एभरेस्ट स्पोर्ट्स एन्ड इभेन्ट्स प्रालि र ब्रोडकास्टिङ पार्टनरमा कान्तिपुर टेलिभिजनसँग सम्झौता गर्‍यो । गत वर्षको खेलमा मार्केटिङ, ब्रोडकास्टिङ र टिकेटिङ पार्टनरका लागि २५ लाख रुपैयाँको सम्झौता गरे पनि त्यसअनुसार क्लबले रकम नपाएको उल्लेख गर्दै उपाध्यक्ष श्रेष्ठले भने, ‘दिएको चेक पनि बाउन्स भइरहेको छ । नयाँ चेक दिन्छ, त्यो पनि बाउन्स भइरहेको छ ।’